Az Első Balkán-háború miatt 1913. április 6-án a "Straßburg" könnyűcirkálóval együtt Kielből az Adriai-tengerre küldték, ahol csatlakozott a Földközi-tengeri hajórajhoz "(Mittelmeer Division)", melynek legerősebb egysége a "Goeben" csatacirkáló volt és Konrad Trummler ellentengernagy parancsnoksága alatt állt. A raj hónapokon át cirkált a Mediterránium keleti felén majd a "Dresden"t augusztus végén visszarendelték Németországba. Kielbe való szeptember 23-ai megérkezése után a "Kaiserliche Werft" kieli hajógyárába került nagyjavítások elvégzésére, melyek december végéig eltartottak. Ezt követően vissza kellett volna térnie a Földközi-tengerre, de az "Admiralstab" (a német flotta vezérkara) úgy döntött, a kelet-amerikai támaszpontra helyezik át, hogy a mexikói forradalom idején oltalmazza a térségben a német érdekeket. Az észak-amerikai vizeken tartózkodó "Bremen" cirkálót ekkor visszarendelték Németországba, de a váltására szánt "Karlsruhe" könnyűcirkáló még nem lépett szolgálatba, helyette tervezték kiküldeni a "Dresden"-t átmeneti megoldásként. 1913. december 27-én hagyta el Németországot és 1914. január 21-én érkezett Veracruzhoz Erich Köhler fregattkapitány parancsnoksága alatt. Eddigre már több más országhoz hasonlóan az Egyesült Államok is küldött egy hajórajt a városhoz.